Document ID: 32015R0003

KOMISIJAS DELEĢĒTĀ REGULA (ES) 2015/3
(2014. gada 30. septembris),
ar ko papildina Eiropas Parlamenta un Padomes Regulu (EK) Nr. 1060/2009 attiecībā uz regulatīvajiem tehniskajiem standartiem par strukturēto finanšu instrumentu informācijas atklāšanas prasībām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 8.b panta 3. punkta trešo daļu,
tā kā:
(1)
Saskaņā ar Regulas (EK) Nr. 1060/2009 8.b pantu ieguldītājiem būtu jāsaņem pietiekama informācija par pamatā esošo aktīvu kredītkvalitāti un rādītājiem, lai dotu viņiem iespēju veikt izsvērtu strukturēto finanšu instrumentu kredītspējas novērtējumu. Tas arī samazinātu ieguldītāju atkarību no kredītreitingiem un sekmētu nepasūtītu kredītreitingu izsniegšanu.
(2)
Šī regula būtu jāattiecina uz visiem finanšu instrumentiem vai citiem aktīviem, kas rodas no Eiropas Parlamenta un Padomes Regulas (ES) Nr. 575/2013 (2) 4. panta 1. punkta 61. apakšpunktā minētās vērtspapīrošanas darījums vai shēmas, ar nosacījumu, ka emitents, iniciators vai sponsors veic uzņēmējdarbību Savienībā un šim nolūkam tā statūtos noteiktā atrašanās vieta ir Savienībā. Tāpēc šai regulai būtu jāattiecas tikai uz finanšu instrumentiem vai citiem aktīviem, kas rodas no jebkura darījuma vai shēmas, kura paredz riska darījuma vai riska darījumu portfeļa kredītriska sadalīšanu atsevišķos laidienos un kurai ir iepriekšminētajā pantā minētās pazīmes. Tādēļ saskaņā ar minēto regulu riska darījums, kas uzliek tiešu maksājuma pienākumu saistībā ar darījumu vai shēmu, ko izmanto, lai finansētu vai veiktu darbības ar fiziskiem aktīviem, nebūtu jāuzskata par vērtspapīrošanas riska darījumu, pat ja darījumam vai shēmai ir dažādas maksājumu saistību prioritātes.
(3)
Šīs regulas darbības jomai nebūtu jāaprobežojas ar tādu strukturēto finanšu instrumentu emisiju, kas klasificējami kā vērtspapīri, bet jāiekļauj arī citi finanšu instrumenti un aktīvi, kas rodas vērtspapīrošanas darījuma vai shēmas rezultātā, piemēram, naudas tirgus instrumenti, tostarp ar aktīviem nodrošinātās komerciālo vērtspapīru programmas. Turklāt šī regula būtu jāattiecina arī uz strukturētajiem finanšu instrumentiem ar vai bez kredītreitingiem, ko piešķir Savienībā reģistrēta kredītreitingu aģentūra. Šīs regulas darbības jomā būtu jāiekļauj arī privātie un divpusējie darījumi, kā arī darījumi, kurus nepiedāvā plašai sabiedrībai vai kurus nav atļauts tirgot regulētā tirgū.
(4)
Šajā regulā ir iekļautas standartizētās informācijas atklāšanas veidnes vairākām aktīvu klases kategorijām. Neskarot šīs regulas darbības jomu un līdz laikam, kad EVTI būs izstrādājusi pārskata sniegšanas pienākumus un tos būs pieņēmusi Komisija, standartizētās informācijas atklāšanas veidnes un visi pārskata sniegšanas pienākumi saskaņā ar šo regulu būtu jāpiemēro tikai attiecībā uz strukturētiem finanšu instrumentiem, kuri ir nodrošināti ar pamatā esošiem aktīviem, kas ietverti šajā regulā norādītajā pamatā esošo aktīvu klases kategoriju sarakstā un kas turklāt nav privāta vai divpusēja rakstura.
(5)
Izpildot šīs regulas prasības, emitentiem, iniciatoriem un sponsoriem būtu jāatbilst valsts un Savienības tiesību aktiem, ar ko reglamentē informācijas avotu vai personas datu apstrādes konfidencialitātes aizsardzību nolūkā novērst šādu tiesību aktu iespējamos pārkāpumus.
(6)
Emitents, iniciators un sponsors var izraudzīties struktūru, kas atbild par informācijas sniegšanu tīmekļa vietnē, kuru saskaņā ar Regulas (EK) Nr. 1060/2009 8.b panta 4. punktu izveido EVTI (turpmāk “SFI tīmekļa vietne”). Vajadzētu būt iespējai pārskata sniegšanas pienākuma veikšanu uzticēt ārpakalpojumu sniedzējam, piemēram, apkalpojošai sabiedrībai. Tam nevajadzētu skart emitenta, iniciatora un sponsora atbildību saskaņā ar šo regulu.
(7)
EVTI savā tīmekļa vietnē būtu jādara zināmas vairākas pārskata sniegšanas tehniskās instrukcijas, kas attiecas cita starpā uz datņu, ko iesniedz emitenti, iniciatori un sponsori, nosūtīšanu vai formātu. Lai emitentiem, iniciatoriem, sponsoriem un citām iesaistītajām personām nodrošinātu pietiekami daudz laika izstrādāt piemērotas sistēmas un procedūras atbilstīgi EVTI sniegtajiem tehniskajiem norādījumiem, EVTI būtu savlaicīgi - pirms dienas, kad piemēro šajā regulā paredzētos pārskata sniegšanas pienākumus, - jādara zināmas minētās pārskata sniegšanas tehniskās instrukcijas.
(8)
Saskaņā ar šo regulu sniedzamā informācija būtu jāapkopo standarta formātā, kas ļauj automātiski apstrādāt datus SFI tīmekļa vietnē. Turklāt informācija būtu jāpublicē tādā formātā, kas ir piemērots visiem SFI tīmekļa vietnes lietotājiem. EVTI būtu jānodrošina, ka nozaru kompetentajām iestādēm ir piekļuve SFI tīmekļa vietnei, lai tās var veikt uzdevumus, kas tām uzticēti saskaņā ar Regulu (EK) Nr. 1060/2009.
(9)
Šī regula ir balstīta uz regulatīvo tehnisko standartu projektu, ko EVTI iesniegusi Komisijā saskaņā ar Eiropas Parlamenta un Padomes Regulas (ES) Nr. 1095/2010 (3) 10. pantu.
(10)
EVTI ir veikusi atklātu sabiedrisko apspriešanu par regulatīvo tehnisko standartu projektu, uz kuru ir balstīta šī regula, izanalizējusi iespējamās attiecīgās izmaksas un ieguvumus un lūgusi saskaņā ar Regulas (ES) Nr. 1095/2010 37. pantu izveidotās Vērtspapīru un tirgu nozares ieinteresēto personu grupas viedokli.
(11)
Ir nepieciešams noteikt samērīgu termiņu, lai strukturēto finanšu instrumentu emitenti, iniciatori un sponsori, kas veic uzņēmējdarbību Eiropas Savienībā, varētu pielāgoties un veikt nepieciešamos pasākumus, lai nodrošinātu atbilstību šai regulai un lai EVTI varētu izstrādāt SFI tīmekļa vietni, kurā būtu jāievieto saskaņā ar šo regulu prasītā informācija. Tāpēc šī regula būtu jāpiemēro no 2017. gada 1. janvāra. Tomēr EVTI savlaicīgi pirms šīs regulas piemērošanas dienas būtu jādara zināmas pārskata sniegšanas tehniskās instrukcijas. Tas ir nepieciešams, lai emitentiem, iniciatoriem, sponsoriem, kas veic uzņēmējdarbību Eiropas Savienībā, nodrošinātu pietiekami daudz laika, lai tie nolūkā nodrošināt pilnīgu un pareizu pārskatu sniegšanu varētu izstrādāt piemērotas sistēmas un procedūras, pamatojoties uz minētajām tehniskajām instrukcijām, un ņemt vērā turpmāku finanšu tirgu attīstību Savienībā,
IR PIEŅĒMUSI ŠO REGULU.
1. pants
Darbības joma
Šo regulu piemēro attiecībā uz strukturētiem finanšu instrumentiem, kuru emitents, iniciators vai sponsors veic uzņēmējdarbību Savienībā un kuri ir emitēti pēc šīs regulas stāšanās spēkā.
2. pants
Pārskata iesniedzēja struktūra
1. Strukturēta finanšu instrumenta emitents, iniciators un sponsors var izraudzīties vienu vai vairākas pārskata iesniedzējas struktūras, kuras Regula (EK) Nr. 1060/2009 8.b panta 4. punktā minētajā tīmekļa vietnē (turpmāk “SFI tīmekļa vietne”) publicē informāciju, kas nepieciešama saskaņā ar šīs regulas 3. un 4. pantu un 5. panta 3. punktu. Minētās struktūras publicē nepieciešamo informāciju SFI tīmekļa vietnē saskaņā ar šīs regulas 4.-7. pantu.
2. Strukturēta finanšu instrumenta emitents, iniciators un sponsors, kas ir izraudzījies 1. punktā minēto struktūru vai struktūras, nevilcinoties informē EVTI par jebkuru struktūru, kas izraudzīta saskaņā ar minētā punkta noteikumiem. Tāda izraudzīšanās neskar emitenta, iniciatora un sponsora atbildību izpildīt Regulas (EK) Nr. 1060/2009 8.b panta prasības.
3. pants
Sniedzamā informācija
Gadījumos, kad strukturēts finanšu instruments ir nodrošināts ar pamatā esošiem aktīviem, kas minēti 4. pantā, pārskata sniedzēja struktūra SFI tīmekļa vietnē sniedz šādu informāciju:
a)
aizdevuma līmeņa informācija, izmantojot standartizētas informācijas veidnes, kas iekļautas I-VII pielikumā;
b)
kad tas attiecas uz strukturēto finanšu instrumentu, šādi dokumenti, tostarp sīks apraksts par strukturēto finanšu instrumentu kaskādes maksājumiem:
i)
galīgā piedāvājuma dokuments vai prospekts, kopā ar darījuma noslēgšanas dokumentiem, ieskaitot visus publiskos dokumentus, kas minēti prospektā vai ar ko nosaka darījuma darbības, izņemot juridiskos atzinumus,
ii)
aktīvu pārdošanas, piešķiršanas, pārjaunošanas vai nodošanas līgumi un attiecīgās trasta deklarācijas,
iii)
apkalpošanas, rezerves apkalpošanas, pārvaldības un naudas līdzekļu pārvaldības līgumi,
iv)
trasta līgums, vērtspapīru līgums, pārstāvības līgums, bankas konta līgums, ieguldījumu garantijas līgums, saistītie noteikumi vai galvenā pilnvarotā regulējums, vai galvenā pilnvarotā definīciju līgums,
v)
visi attiecīgie kreditoru līgumi, mijmaiņas darījumu dokumentācija, līgumi par subordinētajiem aizdevumiem, līgumi par aizdevumiem darbības sākšanai, vienošanās par likviditātes nodrošināšanu,
vi)
visi citi apliecinošie dokumenti, kas ir būtiski darījuma izprašanai;
c)
ja prospekts nav sagatavots saskaņā ar Eiropas Parlamenta un Padomes Direktīvu 2003/71/EK (4), strukturēto finanšu instrumentu darījumu kopsavilkums vai galveno elementu pārskats, tostarp:
i)
darījuma struktūra,
ii)
aktīva raksturojums, naudas plūsma un kredītkvalitātes uzlabojums un likviditātes atbalsta elementi,
iii)
turētāja balsstiesības, attiecības starp darījumā iesaistītajiem turētājiem un citiem nodrošinātajiem kreditoriem,
iv)
saraksts, kurā uzskaitīti visi izraisītājmehānismi un pasākumi, kas minēti SFI tīmekļa vietnē iesniegtajos dokumentos un kam saskaņā ar b) apakšpunktu varētu būt būtiska ietekme uz strukturēto finanšu instrumentu rādītājiem,
v)
struktūru diagrammas, kurās sniegts pārskats par darījumiem, naudas plūsmām un īpašumtiesību struktūru;
d)
ieguldītāju pārskati, kas satur VIII pielikumā iekļauto informāciju.
4. pants
Pamatā esošie aktīvi
Informācijas prasības, kas noteiktas 3. pantā, attiecina uz šādiem strukturēto finanšu instrumentu pamatā esošiem aktīviem:
a)
mājokļu hipotēkas: šajā strukturēto finanšu instrumentu klasē ietilpst ar neliela riska un paaugstināta riska mājokļu hipotēkām nodrošināti strukturētie finanšu instrumenti, kā arī ar mājokļa īpašumtiesībām nodrošināti aizdevumi. Attiecībā uz minēto strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta I pielikuma veidnē;
b)
komerciālās hipotēkas: šajā strukturēto finanšu instrumentu klasē ietilpst aizdevumi mazumtirdzniecības telpu vai biroju telpu iegādei, aizdevumi slimnīcu darbības nodrošināšanai, aprūpes iestāžu darbības nodrošināšanai, noliktavu darbības nodrošināšanai, viesnīcu darbības nodrošināšanai, veco ļaužu aprūpes namu darbības nodrošināšanai, aizdevumi ražošanas nodrošināšanai un aizdevumi daudzdzīvokļu īpašumu iegādei. Attiecībā uz šo strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta II pielikuma veidnē;
c)
aizdevumi maziem un vidējiem uzņēmumiem: attiecībā uz šo strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta III pielikuma veidnē;
d)
aizdevumi automobiļu iegādei: attiecībā uz šo strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta IV pielikuma veidnē;
e)
patēriņa aizdevumi: attiecībā uz šo strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta V pielikuma veidnē;
f)
kredītkaršu aizdevumi: attiecībā uz šo strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta VI pielikuma veidnē;
g)
noma privātpersonām vai uzņēmumiem: attiecībā uz šo strukturēto finanšu instrumentu klasi SFI tīmekļa vietnē ir jāiesniedz informācija, kas iekļauta VII pielikuma veidnē.
5. pants
Pārskata iesniegšanas biežums
1. Informāciju, kas minēta 3. panta a) un d) punktā, dara pieejamu katru ceturksni ne vēlāk kā vienu mēnesi pēc dienas, kad jāveic procentu maksājums par attiecīgo strukturēto finanšu instrumentu.
2. Informāciju, kas minēta 3. panta b) un c) punktā, dara pieejamu nekavējoties pēc strukturētā finanšu instrumenta emisijas.
3. Papildus prasībām, kas izklāstītas 1. un 2. punktā:
a)
ja prasības, kas noteiktas Eiropas Parlamenta un Padomes regulas (ES) Nr. 596/2014 (5) 17. pantā par iekšējās informācijas ļaunprātīgu izmantošanu un tirgus manipulācijām (tirgus ļaunprātīgu izmantošanu), attiecas arī uz strukturētu finanšu instrumentu, jebkāda informācijas atklāšana saskaņā ar šo pantu pārskata sniedzējai struktūrai pēc tam arī nekavējoties jāpublicē SFI tīmekļa vietnē;
b)
kad a) punkts nav piemērojams, pārskata sniedzēja struktūra SFI tīmekļa vietnē nekavējoties atklāj informāciju par jebkādām būtiskām izmaiņām vai notikumiem attiecībā uz:
i)
saskaņā ar 3. panta b) punktu iesniegtajos dokumentos noteikto pienākumu neizpildi;
ii)
strukturālajām iezīmēm, kas var būtiski ietekmēt strukturētā finanšu instrumenta darbību;
iii)
strukturētā finanšu instrumenta un tā pamatā esošo aktīvu riska raksturojumu.
6. pants
Pārskata iesniegšanas procedūras
1. Pārskata sniedzēja struktūra datus sniedz saskaņā ar pārskata sniegšanas sistēmu SFI tīmekļa vietnē un tehniskajām instrukcijām, ko EVTI nodrošina savā tīmekļa vietnē.
2. EVTI publicē minētās tehniskās instrukcijas savā tīmekļa vietnē vēlākais 2016. gada 1. jūlijā.
3. Pārskata sniedzēja struktūra vismaz piecus gadus elektroniskā formātā glabā datu datnes, ko tā ir iesūtījusi SFI tīmekļa vietnē vai saņēmusi no tās. Pārskata sniedzēja struktūra vai emitents, vai iniciators, vai sponsors pēc attiecīga pieprasījuma minētās datnes dara pieejamas nozares kompetentajām iestādēm saskaņā ar definīciju Regulas (EK) Nr. 1060/2009 3. panta 1. punkta r) apakšpunktā.
4. Ja pārskata sniedzēja struktūra vai emitents, iniciators vai sponsors SFI tīmekļa vietnē iesniegtajos datos konstatē faktu kļūdas, tie nevilcinoties labo attiecīgos datus.
7. pants
Pārskatu iesniegšana laikposmā no spēkā stāšanās dienas līdz piemērošanas dienai
1. Attiecībā uz strukturētajiem finanšu instrumentiem, kas emitēti laikposmā starp šīs regulas spēkā stāšanās dienu un piemērošanas dienu, emitents, iniciators un sponsors nodrošina šajā regulā noteikto pārskata sniegšanas prasību izpildi tikai attiecībā uz strukturētiem finanšu instrumentiem, kas joprojām ir spēkā šīs regulas piemērošanas dienā.
2. Emitentam, iniciatoram un sponsoram nav jāsaglabā saskaņā ar šo regulu prasītā informācija no šīs regulas spēkā stāšanās dienas līdz piemērošanas dienai.
8. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2017. gada 1. janvāra.
Tomēr 6. panta 2. punktu piemēro no šīs regulas spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 30. septembrī

Labels: 12
7
2